KOMMISSIONENS FORORDNING (EF) Nr. 1867/1999

af 27. august 1999

om beskyttelsesforanstaltninger over for levering af spisekartofler til De Kanariske Øer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugals tiltrædelse(1), særlig artikel 379, stk. 2, tredje led, sammenholdt med artikel 11 i Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer(2), ændret ved forordning (EØF) nr. 284/92(3), og

ud fra følgende betragtninger:

(1) Ifølge artikel 11 i forordning (EØF) nr. 1911/91 finder de beskyttelsesforanstaltninger, der omhandles i artikel 379 i akten vedrørende Spaniens og Portugals tiltrædelse, på de i nævnte artikel fastsatte betingelser anvendelse på de sektorer, der berøres af den nye ordning for De Kanariske Øers integration i EF, og udelukkende indtil den 31. december 1999;

(2) den 23. august 1999 anmodede Spanien Kommissionen om at træffe beskyttelsesforanstaltninger over for leverancer af spisekartofler til det kanariske marked;

(3) i Rådets forordning (EØF) nr. 1601/92 af 15. juni 1992 om særlige foranstaltninger for visse landbrugsprodukter til fordel for De Kanariske Øer(4), senest ændret ved forordning (EF) nr. 1257/1999(5), er der bl.a., for så vidt angår spisekartofler, fastsat en degressiv begrænsning indtil 1998 af leverancerne fra tredjelande og fra resten af EF til De Kanariske Øer i de følsomme perioder for den kanariske produktions afsætning; 1999 er således det første år, hvor denne begrænsning ikke er gældende;

(4) de problematiske vejrforhold på De Kanariske Øer i 1999 har medført en produktionsnedgang for dette produktionsår og en nedgang i udbyttet pr. ha i forhold til de foregående år; dette har bl.a. ført til en stigning i omkostningerne ved den lokale produktion og en forringelse af lokalt producerede kartoflers konkurrenceevne; disse vanskeligheder har desuden bevirket, at høsten er blevet forsinket, og at afsætningen af den lokale produktion derved er blevet forrykket, så den finder sted i den periode, hvor konkurrencen med leverancerne udefra er størst;

(5) sideløbende med de ovennævnte vanskeligheder fremgår det af de foreliggende oplysninger, at mængderne af spisekartofler, som er blevet leveret til De Kanariske Øer i de seneste uger, er steget betydeligt; disse leverancer vanskeliggør markedssituationen på De Kanariske Øer; ifølge de seneste oplysninger er priserne på kartoffelleverancerne, navnlig leverancerne fra resten af EF, der tegner sig for hele markedet på denne årstid, lavere end priserne i de foregående år; dette medfører lavere noteringer på det kanariske marked, idet salgspriserne for de lokale produkter kommer til at ligge på linje med salgspriserne for de produkter, der leveres fra resten af EF; i betragtning af de produktmængder, der er til rådighed fra resten af EF, er der en reel risiko for, at denne situation vil vare ved;

(6) på grund af leverancerne fra resten af EF og fra tredjelande kan der opstå alvorlige forstyrrelser på det kanariske kartoffelmarked, som kan bringe målene i traktatens artikel 33 i fare; salgspriserne ligger på et niveau, som ikke gør det muligt for de lokale landbrugere at dække deres produktionsomkostninger og opnå en rimelig indkomst af deres aktivitet; hvis denne situation fortsætter, kan det komme på tale at indføre mængdebegrænsninger; på baggrund af de foreliggende oplysninger bør der således på dette stadium vedtages foranstaltninger som gør det muligt for Kommissionen nøje at følge udviklingen i spisekartoffelleverancerne på det kanariske marked i august, september og oktober 1999; i den forbindelse vil det være hensigtsmæssigt at indføre et system med leveringslicenser for spisekartofler tillige med ugentlig indberetning til Kommissionen fra de spanske myndigheder -

UDSTEDT FØLGENDE FORORDNING:

Artikel 1

1. I perioden fra denne forordnings ikrafttrædelse til den 31. oktober 1999 skal der forelægges en "leveringslicens for kartofler", i det følgende benævnt "licens" ved levering til De Kanariske Øer fra tredjelande og fra resten af EF af spisekartofler henhørende under KN-kode 0701 90 51, 0701 90 59 og 0701 90 90

2. Licensen udfærdiges efter importlicensformularen i bilaget til Kommissionens forordning (EØF) nr. 3719/88(6);

Artikel 8, stk. 3 og 5, og artikel 9, 10, 13 til 16, 19 til 22, 24 til 31 og 33 til 37 i forordning (EØF) nr. 3719/88 finder tilsvarende anvendelse, jf. dog bestemmelserne i nærværende forordning.

3. Angivelsen "leveringslicens for kartofler" skal være påtrykt eller påstemplet i øverste venstre rubrik på licensen.

4. Licensen udstedes af de af Spanien udpegede myndigheder efter anmodning herom. Licensens udstedelse er betinget af, at der stilles en sikkerhed, hvis størrelse fastsættes af myndighederne i henhold til EF-retten.

5. Licensansøgningen og licensen skal i rubrik 24 være forsynet med angivelsen "licens til anvendelse på De Kanariske Øer".

6. Senest tredive dage efter udløbet af licensens gyldighed skal der fremlægges dokumentation for licensens udnyttelse, medmindre der er tale om force majeure.

Artikel 2

De spanske myndigheder foretager ugentlig indberetning til Kommissionen af alle oplysninger om gennemførelsen af artikel 1 og af alle andre oplysninger, der er nødvendige for, at Kommissionen kan vurdere udviklingen i markedssituationen på De Kanariske Øer for de i artikel 1 nævnte produkter.

Artikel 3

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. august 1999.

På Kommissionens vegne

Karel VAN MIERT

Medlem af Kommissionen

(1) EFT L 302 af 15.11.1985, s. 23.

(2) EFT L 171 af 29.6.1991, s. 1.

(3) EFT L 31 af 7.2.1992, s. 6.

(4) EFT L 173 af 27.6.1992, s. 13.

(5) EFT L 160 af 26.6.1999, s. 80.

(6) EFT L 331 af 2.12.1988, s. 1.